Gueuyes_di_Walons_(portraits)
Ôtes portraits
I n'a nin qu'à mi qu'i 'nn'a causé, l'Oulote. I n' s'a soyu rastinre do raconter sès-idéyes à l'Armand, rin qu' po veûy l'èfèt qu' ça lî freût : « Dis, l'Armand, l'ôte djoû, dji m' pormin.neûve aviè mon l' Gârde, Vosse Minète, là, qu'èle fieûve li min.nadje dèl Fifine. Tot d'on côp, on-z-a ètindu l' tracteûr do Rojer, èle sipète su l' pas d' l'uch. I lî tape on côp d' sès lumerotes, èt, op ! Valèt, i n'è faleûve nin d' pus. Nin co cinq minutes di yute, èle dèmare avou si p'tite auto, à fond lès gaz. Â ! m' coco, ça chumeûve sés' ! Èle t'èmantche li vôye do tiyou vente-qui-brute, tot drwèt su l' Nûsaut. Èle saveût èwou ç' qu'il èsteût à campagne po tchèrwer. Dji d'veûve justumint aler di ç' costé là po razouyî à one rote di singlés. Dji n'î âreû nin stî par èsprès... Djè l's-a vèyu. Èle ratindeûve su l' forêre au d' bout dèl têre. L'ôte, il achève si royon. I faît on d'méy-toû. I rabache li tchèroûwe po n' nin nauji sès-ostâyes. I zoupèle djus. Èlle aveût d'dja lès brès au laudje, mins i l'apice. I l' ritoûne. I l' côpe è deûs, èt i lî faît s'-t-ovradje, là, d'astampé, sins-aprèstances, sins rin, tot come on mouchon. T-ossi rwèd, i r'ssère si cingue. Li timps qu'èle si r'toûne, il èsteût su s' tracteûr, sins lî dîre on mot. Il a dèmaré su l' deûzyinme coûte. Il aveût lèyî toûrner l' moteûr. Ça n' li a wêre costé d' pètrole, sés', c'è-st-on rapide. I s'a r'mètu à tchèrwer come po rin. »	L'Armand a astaurdjî l' Twène : « Ti t' rinds compte ! I n'a pont d' taudje ! »	Vola come il èsteût l'Armand, il l' troveûve bèle do veûy li Rojer spiter d'on royon à l'ôte : quand' dji vos di qu' c'è-st-on dôdé ! « Vosse Minète, èlle a d'mèré là, lès brès au laudje, come one bauyaude qui ratind one saqwè, avou sès d'zos comèlés à sès pîds : èlle aveût vèyu passer l' TGV ! Èlle à r'monté tot ça. Èle s'a rarindjî tot somadjant, r'griper dins s'-t-auto por r'moussî adlé vos-ôtes. Èle n'èsteût minme nin rapaujîye, èt twè, tè l'as lèyî véla, tote seûle, po-z-aler ramin.ner dès botâyes vûdes au botique. »	Pôve pitite va ! Èlle aveût co dès stwèles plin sès-ouys di tot l' cinéma qu'èle s'aveût faît dins s' tièsse. Èlle dimèrreût su s' fwin, come divant one binde po-z-anoncî on film. Vos 'nn'èstoz d'dja dès-ostâyes, sés' vos-ôtes ! Tins, dji n'âreû nin lès mènes sacadjîyes d'ostâyes, djè lî âreû bin propôsé on plan. On n' laît nin lès djins insi ! À prume qu'èle va bin, parèt ! Lès djins dîjenut qu'èle faît bin s' paurt, qu'i n'a nin dandjî do tinre li bride, qui ç' n'èst nin vos qu'a l' gros dèl bèsogne ! »	Li Twène âreût bin volu qu' l'ôte lumeçon lî ènnè dîye dipus, mins il âreût polu moru d' fwin, l'Armand n' lî à rin dit, labèle, façon d' causer, i n'î conècheûve rin. « Ê ! dji t' di ça èt dji n' di rin, dji n'èsteû nin d'zo l' lét. Ti duvreûs soyu ça mia qu' mi. Mi, dji n' so nin djalous. Dispôy qu'il ont chwârchî dins m' vinte, tot m' bazâr toûne à vûde. Mins dji so come lès djoûweûs d' fotbal qu'ont tapé djus, minme si dji n' djoûwe pus, dj'inme co bin do rawaîtî lès matchs, èt dji sé co dispaîrî lès bons djoûweûs dès mwaîs. Èt po fé l' cumulèt, i-gn-a wêre qui taperin' one mastoke dissur twè po t'acheter. T'as d' pus d' chance qui t' pa. Ti mame, ça n'èsteût nin one afaîre. Èlle èsteût sètche come on stèpia d' pwès d’ Rome. I n'aveût rin à sucî d'ssus. Pwèson come èlle èsteût, po cès afaîres là, èle diveûve li fé roter al vèdje, tot l' grûlant come on' èfant qu'a ausse après dèl jèléye. Dji m' fieûve do mau por li. Dj'âreû volu, rin qu'on seûl côp, l'èmin.ner po qu'i veûye ci qu' c'èsteût-one boune ocâsion. Djè lî ènn'âreû trové one solide, one oufoûwe, avou dès botes jusqu'à sès d'gnos èt dès doudounes rapaujantes, èt dès lèpes come one boûsse au laudje, nin one gueûye di sorèt mwârt... I 'nn'âreût tint l' sov'nance do r'ssinmiadje ! »	Èt quand l'Armand a stî oblidjî do sèrer botique, c'èst l' Roger què lî a racheter totes sès bièsses sins-awè à taper d'ssus. « I t'as prins totes tès bièsses ! »	Nin seûr qui l' Minète î troveûve si compte avou l'ôte pourcia, mins èlle èsteût binauje d'awè stî r'mârquéye par on gros. On' ome avou l' pôrtèfouye tot laudje di gros biyèts. I l'zî mostreûve, mins sins-î touchî. Èle n'ènn'a jamaîs vèyu l' coleûr qui d'au lon. Ostant ènn'aveût-i d'dja d'né à dès coureûses di roûwe, - di rouwalètes, dîreû dj' – ostant aveût-i sinti qu'i p'leûve cougnî l' Minète po rin, lèye qui voleûve tot-au d'pus, s' tchandjî sès îdéyes d'avou s' mayî. Po rin, c'èst seûr qui ça l' rimplicheûve co d' pus d' plaîji, l' poûri pèse-boûs : « Li tot, ci n'èst nin do gangnî branmint, c'èst do dispinser wêre ! »	Lès caurs ; i n' sondjeûve qu'à ça. On l'aveût asclèvé là d'dins tot djon.ne. À totes lès fièsses, èt nin rin qu'al Sint Nicolès, on lî doneûve dès p'tits biyèts, tot noûs. Èt l' gamin tineûve dins sès mwins l' boun-an da papa, da maman, da papi-man, da mami-pa, da tonton Pîre, da matante Bèrta... I s'aveût rade yeû abitouwé à li spècheûr do portchès èt au chîltadje dèl manôye qu'on lî fieûve compter èt r'compter divant d' lî apicî po l' mète à place. Quand on lî d'mandeûve : « Qu'avoz yeû po vosse boun-an ? » Li gamin qui n'aveût nin co chîj ans rèspondeûve : « Dès caurs ! »	Po sès pauques, on lî aveût d'né one bèrbis, one mére plin.ne. Come èle n'aveût yeû qu'on djon.ne, li pa, truqueûs tot laudje, à mètu on deûzyinme agna ôrfulin astok à l'ôte, tot fiant crwêre à s' gamin qui l' bèdot aveût yeû one djèrmale. C'èsteût ça l' plaîji do pére : ricèper lès planètes dès djins, rimète lès cautes, trafiquer su l' pwèds dès vias. Il aveût bon di s' sinte li maîsse èt do yèsse li seûl à soyu. Po sès quinze ans li p'tit Rojer èsteût d'dja al tièsse d'one fameûse sitauveléye : dès bèdots, dès boûs. Tot l' poûssant qui s' pa î mèteûve n'èsteût nin ètranjér à ça. Li scoladje po yèsse èlèveû èt martchand d' grossès bièsses èsteût achèvé : li cia po l' cougnadje aveût stî faît al grosse morbleû. « C'èst lès feumes qu'on pâye qui costéyenut l' mwins' ! »	Come po tot l' rès', lès coméres ni comptin' qui po dès caurs. Li Rojer s'aveût marié su l' taurd avou one « èritance » kwinkieûse èt mau toûrnéye, mins ardente al bèsogne. Sès têres èstin' djondantes avou lès sènes. Li r'membrimint gratis' aveût rindu l' comére bèle. Co pus picecrosse qui li po lès liârds, lès afaîres di coûr èt lès cougnadjes su l' cârpète, n'èstin' qui dès bwagnes-contes èt do timps pièrdu. Li Rojer lî aveût faît pwârter dès cwanes, qu'èle n'âreût soyu passer s' tièsse pa l' grande pwate dèl grègne, avou totes lès tchêrès churepots, ou bin lès mouchons tchaîs d' leû nid come li Minète. Chitaud come il èsteût, l'Armand n'a jamaîs wasu trové à r'dîre su l' vikadje di s' feume avou l' pourcia. Ci qu'i n'a nin sopwârté, c'èst qui s' Minète lî raconte one aute istwêre. Divant di s' marier, èlle aveût vèyu voltî, sins jamaîs awè one jèsse avou li, on p'tit Brusselaîre, li Jokè, qui v'neûve passer sès condjîs nin lon èri d'adlé lèye. Trinte ans pus taurd, i s'ont r'trové. Il ont sayî do r'mète su pîds leûs sondjes di djon.nia, èt portant : « Lès-amoûrs, ça n'èst nin come dès cârbonâdes, ça n' gangne rin à-z-èsse ristchaufé. », come li Twène èl dit. Li Jokè aveût byin tchandjî : di trop ; p'tit pèpêre, pitite grîje moustatche, pitite boudène, pitite calote. Po s' maleûr, il èsteût trop coût d' tos lès costés. Pont d' chance po l' pôve Minète ! Dins sès capougnadjes, si-t-ome l'Armand, èt s' galant, l' Rojer, èstin' dèdja al potau d'arivéye, adon qu' lèye, ènn'èsteût co à l'èstchaufemint. Avou l' Jokè, ça a co stî pîre : i n'a jamaîs soyu mète li pîd dins li struvîre. Bin djinti avou s' linwe au tèlèfone, mins ça n'èst nin avou ça qu'on faît on bon roncin. Quand' èlle a raconté citèllâle à l'Armand, èlle âreût mia faît di s' taîre. Ça tchèyeûve mau, li gros loûrd, i cominceûve à trèveûy qui s' feume èsteût mèyeûse avou lès-ôtes qu'avou li. Dins leû lét da zèls deûs, èle fieûve avou ç' qu'i saveût fé. Èle fieûve chonance. Mins ôte paut, avou lès cias què lî pingnin' li poûy do bon costé, èlle aveût do rèspondant. Come i n'a jamaîs rin comprins à l'ansine di gade, i l'a traîtî d' tos lès noms. I l'a minme tchèneté, come on dit amon nos-ôtes, èt d'pus d'on côp. Il a atrapé l' Jokè pa l' gârguète. Come i s' sinteûve qu'i 'nn'èsteût lès causes, li maîguèrlot s'a lèyî gnoukter sins s' disfinde. Po chaper, li pôve Minète n'aveût pus qui s' lét po ratinri s'-t-ome. Tot ça pace qu'èlle aveût stî franche avou li. Come on dit amon nos-ôtes : « Rin dîre, c'èst s' taîre ! » Èlle î âreût d'vu sondjî : « Come on n' m'a rin d'mandé, adon dj'a clapé m' bètch ! »	L'Armand, come dji vos l' dijeûve, i n'a jamaîs rin faît d' sès dîs dwègts. Audjoûrdu, il è spotche co mwins'. Autoû di s' maujone, ti dîreûs on dèpôt d' gobieûs. Tins, i n' va minme pus à l'yèbe dins s' pachis ; ça lî sièvreût à qwè, i n' ramasse nin lès frûts. Li Twène, l'Oulote, m'a dit : « Djè lî a faît r'mârquer qui dj'aveû faît l' toûr di s' tchamps d' miséres, qui ça n'èsteût wêre bia astok di nos maujones. Èt bin, ti sés bin ç' qu'il a faît ? I n'a rin r'nètî. Il a jusse drèssî on panau à l'intréye : « Propriyèté prîvéye, disfindu d' moussî ! » »	« Il âreût mia faît dè l' pinde au cô di s' feume !...»